*****

ΚΑΝΟΝΙΣΜΟΣ (ΕΟΚ) αριθ. 137/90 ΤΗΣ ΕΠΙΤΡΟΠΗΣ

της 4ης Ιανουαρίου 1990

για τροποποίηση του κανονισμού (ΕΟΚ) αριθ. 3665/87 κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα όσον αφορά τις αποδείξεις αφίξεως σε τρίτη χώρα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3707/89 (2), και ιδίως το άρθρο 16 παράγραφος 6, καθώς και τις αντίστοιχες διατάξεις των λοιπών κανονισμών περί κοινής οργανώσεως αγοράς για τα γεωργικά προϊόντα,

τον κανονισμό (ΕΟΚ) αριθ. 2746/75 του Συμβουλίου της 29ης Οκτωβρίου 1975 περί των γενικών κανόνων για τη χορήγηση επιστροφών κατά την εξαγωγή στον τομέα των σιτηρών και περί των κριτηρίων καθορισμού του ύψους τους (3), και ιδίως το άρθρο 8 παράγραφοι 2 δεύτερο εδάφιο και 3, καθώς και τις αντίστοιχες διατάξεις των λοιπών κανονισμών περί θεσπίσεως γενικών κανόνων σχετικά με τη χορήγηση επιστροφών κατά την εξαγωγή για τα γεωργικά προϊόντα,

Εκτιμώντας:

ότι, σε περίπτωση διαφοροποιήσεως της επιστροφής ανάλογα με τον προορισμό, η πληρωμή της επιστροφής εξαρτάται ιδίως από την προϋπόθεση ότι έχει προσκομισθεί η απόδειξη της περατώσεως των τελωνειακών διατυπώσεων της θέσεως σε κατανάλωση στην ενδιαφερόμενη τρίτη χώρα· ότι από την πείρα που έχει αποκτηθεί διαπιστώνεται ότι τα έγγραφα που προβλέπονται για το σκοπό αυτό στα στοιχεία β) και γ) του άρθρου 18 παράγραφος 1 του κανονισμού (ΕΟΚ) αριθ. 3665/87 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 3947/89 (5), δεν παρέχουν την αναγκαία φερεγγυότητα, λόγω της απουσίας συνδέσεως μεταξύ των διοικητικών διαδικασιών και των τελωνειακών που εφαρμόζονται στην τρίτη χώρα· ότι προκύπτουν σημαντικοί κίνδυνοι νοθείας εις βάρος του κοινοτικού προϋπολογισμού και ότι είναι, συνεπώς, αναγκαίο να καταργηθεί η δυνατότητα προσφυγής στα έγγραφα αυτά ως απόδειξη για την πραγματική εισαγωγή σε δεδομένη τρίτη χώρα·

ότι τα μέτρα που προβλέπονται στον παρόντα κανονισμό δεν είναι σύμφωνα με τη γνώμη των ενδιαφερομένων επιτροπών διαχείρισης· ότι πρέπει, συνεπώς, βάσει του άρθρου 26 παράγραφος 3 του κανονισμού (ΕΟΚ) αριθ. 2727/75 και των αντιστοίχων διατάξεων των άλλων κανονισμών περί κοινής οργανώσεως αγοράς για τα γεωργικά προϊόντα, τα εν λόγω μέτρα να ανακοινωθούν στο Συμβούλιο αμέσως μετά την έγκρισή τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3665/87 τροποποιείται ως εξής:

1. Στο άρθρο 18 παράγραφος 1, τα στοιχεία β) και γ) διαγράφονται.

2. Στο άρθρο 18 παράγραφος 2, η εισαγωγική φράση αντικαθίσταται από το ακόλουθο κείμενο:

«Εντούτοις, αν το έγγραφο που αναφέρεται στην παράγραφο 1 δεν είναι δυνατό να προσκομισθεί λόγω συνθηκών που είναι ανεξάρτητες από τη θέληση του εξαγωγέα ή εάν το έγγραφο αυτό θεωρηθεί ανεπαρκές, η απόδειξη της πραγματοποιήσεως των τελωνειακών διατυπώσεων για τη διάθεση στην κατανάλωση μπορεί να θεωρηθεί ότι παρέχεται με την προσκόμιση ενός ή περισσοτέρων από τα ακόλουθα έγγραφα:».

3. Το παράρτημα ΙΙ διαγράφεται.

Άρθρο 2

Ο παρών κανονισμός αρχίζει να ισχύει από τις 10 Φεβρουαρίου 1990.

Εφαρμόζεται για εργασίες για τις οποίες η διασάφηση εξαγωγής γίνεται αποδεκτή από την 1η Φεβρουαρίου 1990.

Για τις εργασίες για τις οποίες η διασάφηση εξαγωγής γίνεται αποδεκτή πριν από την 1η Μαρτίου 1990, επιτρέπεται στις αρμόδιες αρχές να αποδεχθούν τις αποδείξεις που έγιναν αποδεκτές σύμφωνα με τις διατάξεις που ισχύουν μέχρι τις 31 Ιανουαρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Ιανουαρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 363 της 13. 12. 1989, σ. 1.

(3) ΕΕ αριθ. L 281 της 1. 11. 1975, σ. 78.

(4) ΕΕ αριθ. L 351 της 14. 12. 1987, σ. 1.

(5) ΕΕ αριθ. L 379 της 28. 12. 1989, σ. 29.